आम आदमी पार्टी के संयोजक अरविंद केजरीवाल ने गुरुवार को लोकसभा चुनाव के लिए पार्टी का घोषणा पत्र जारी करते हुए भाजपा व कांग्रेस पर जमकर हमला बोला। उन्होंने कहा कि उनकी पार्टी का एक लाइन का घोषणा पत्र सिर्फ मोदी-शाह की जोड़ी को दुबारा सत्ता में आने से रोकने के लिए है। केंद्र में भाजपा विरोधी जो भी सरकार बनेगी, आप उसका समर्थन करेगी। इस सरकार से यह भी उम्मीद होगी कि दिल्ली को पूर्ण राज्य का दर्जा दे। उन्होंने कहा कि भाजपा की केंद्र में फिर से सरकार बनती है तो उसकी पूरी जिम्मेदारी कांग्रेस व राहुल गांधी की होगी। कांग्रेस के गठबंधन की संभावना टूटने के बारे में केजरीवाल ने कहा कि कांग्रेस की गठबंधन करने की इच्छा नहीं थी। वह रोज बात करके शर्तें बदलते थे। गुलाम नबी आजाद ने संजय सिंह को बुलाया और सब तय हो गया। अगले दिन 18 सीटों पर गठबंधन का सार्वजनिक एलान होना था, लेकिन बाद में शर्त बदल दी। 18 सीटों की जगह दिल्ली की सात सीटों पर बात करने की लगे। केजरीवाल ने सवाल किया कि राहुल गांधी बताएं कि ट्विटर पर आज तक कौन सा गठबंधन हुआ है। मीडिया में हेडलाइन बनाकर कौन सा गठबंधन हुआ है। केजरीवाल ने दावा किया कि दिल्ली में कांग्रेस के लिए सीट छोड़ भी दें , तो वह जीत नहीं सकती। जीतने की संभावना होती तो सारी सीटें छोड़ देते। दिल्ली में कांग्रेस के लिए सीट छोड़ना भाजपा को सीट देना है। आप ऐसा नहीं कर सकती। केजरीवाल ने कहा कि कांग्रेस को कोई हिन्दू वोट नहीं दे रहा है। मुसलमानों में थोड़ा भ्रम है। उन्होंने उम्मीद जताई कि चुनाव तक हिन्दू, मुस्लिम, सिख, ईसाई अपना वोट बंटने नहीं देंगे। उन्होंने कहा कि 2019 का चुनाव देश को, संविधान को, लोकतंत्र को बचाने का चुनाव है। साथ ही आरोप लगाया कि भाजपा देश को बांटने व तोड़ने की कोशिश कर रही है। आप देश को बचाने के लिए चुनाव लड़ रही है।
Related Articles
March 28, 2021
April 30, 2021
Check AlsoClose